text: 245 år gamle træer skal fældes: Det er med blandede følelser
  31 juli 2018 kl. 15.45
  280 gamle lindetræer i Christiansfeld bliver i disse dage fældet for at gøre plads til nye og sunde træer.
  Lindetræerne ved kirkegården Gudsager i Christiansfeld er gamle, trætte og for nogles vedkommende oven i købet syge.
  De har stået der, siden byen blev grundlagt.
  Men nu er det slut. De 280 lindetræer skal fældes.
  De skal væk, fordi op mod 20 procent af træerne er så rådne, at de er til fare for omgivelserne.
  Jørgen Bøytler, præst, Brødremenigheden: "Hvis der kommer en stærk storm, er der fare for, at de kan vælte. "
  - Hvis der kommer en stærk storm, er der fare for, at de kan vælte. De kan enten vælte ned og ødelægge en hel del gravsten, eller de kan, hvis det er rigtig uheldigt, måske ramme en person, siger Jørgen Bøytler, der er præst hos Brødremenigheden. 
  Brødremenigheden er den frimenighed, som tilbage i 1773 grundlagde Christiansfeld.
  Nye træer bliver lavere
  Kirkegården bruges i dag stadig af Brødremenighedens medlemmer, men den vil fra denne uge tage sig helt anderledes ud. 
  - Det er med blandede følelser, at vi skal fælde træerne. Men så kommer der noget nyt, siger Jørgen Bøytler.
  Tilbage i 2015 blev Christiansfeld optaget på Unescos verdensarvsliste. Derfor har menigheden også fokus på at holde kirkegården så original som muligt med de nye træer, som allerede nu står klar til at blive hentet.
  - De bliver plantet i november, som er den bedste tid på året. De er cirka 10 år gamle og nok seks meter høje. Så det er ikke bittesmå træer. De er ret store. Men selvfølgelig slet ikke den størrelse, som de har nu, fortæller Jørgen Bøytler.
  - Vi håber, at folk vil gå en tur og nyde livet
  Med de nye træer bliver der også mere plads på kirkegården.
  Plads, der kommer borgere og gæster til gavn. Rundt i kanten af kirkegården er en sti, som vil blive fremhævet.
  - Vi håber, at folk vil bruge den til at gå tur om aftenen eller om søndagen og nyde livet simpelthen.
  Det har kostet 8,5 millioner kroner, når de store skovmaskiner er færdige, og parken er renoveret i begyndelsen af 2020.
  